Los Angeles Times: Jihad Jane - 'ne odveć inteligentna i pomalo naivna'
Poznanici Coleenn LaRose ne mogu vjerovati da je jedna 'normalna osoba' planirala ubojstvo švedskog ilustratora koji je uvrijedio islam
Dnevnik Los Angeles Times piše o izvjesnoj Colleen LaRose, na internetu poznatoj i kao 'JihadJane' – protiv koje je u Pennsylvaniji podignuta optužnica zbog sudjelovanja u terorističkoj zavjeri. Ova 46-godišnja Teksašanka povezala se s ekstremnim islamističkim grupama koje su planirale atentat na švedskog ilustratora Larsa Vilksa koji je, navodno, svojim crtežima proroka Muhameda uvrijedio muslimane. Californijski list piše da je Colleen LaRose vodila 'dvostruki život' jer ljudi iz dobrog dijela njezine prošlosti teško mogu zamisliti da je postala teroristkinja. Njezin je bivši mladić opisuje kao 'normalnu osobu – ne previše inteligentnu i pomalo naivnu'. Šokiran je da je prešla na islam i postala džihadist. Jedan poznanik kaže za Los Angeles Times da je riječ o osobi 'koja se znala zanijeti stvarima koje nije razumjela'. Colleen LaRose je u kolovozu prošle godine otputovala u Švedsku, gdje se povezala s tamošnjim istomišljenicima, a prethodno im je poslala email poruku da će joj biti 'čast i zadovoljstvo i ubiti i umrijeti.' Dnevnik USA Today piše o slučaju Erica Masse, člana Zastupničkog doma iz Demokratske stranke, protiv kojeg je, po brzom postupku, na Capitol Hillu provedena istraga zbog 'neetičkog ponašanja'. Massa je inače već prethodno podnio ostavku i najavio da se povlači iz politike – a sve nakon optužbe jednog od njegovih najbližih suradnika - pomoćnika iz kongresnog ureda muškog spola - da ga je Eric Massa u nekoliko navrata seksualno maltretirao. Eric Massa je inače u televizijskom intervjuu izjavio da se nije radilo o seksualnom zlostavljanju već samo o 'škakljanju'. Ovaj demokrat iz savezne države New York u Zastupničkom je domu bio tek nešto više od godinu dana. Inače je dvadeset godina proveo u američkoj ratnoj mornarici u kojoj je dostigao razmjerno visok čin. Jedno je vrijeme bio ađutant generala Wesleya Clarka, dok je on bio zapovjednik NATO snaga u Europi. I za kraj – vijest iz poslovne publikacije Forbes koja svake godine objavljuje popis najbogatijih ljudi na svijetu. Ove je godine, po prvi put, to jedan stanovnik zemlje u razvoju – Meksikanac Carlos Slim Helu. Bogatstvo ovog telekomunikacijskog mogula procjenjuje se na 53 i pol milijardi dolara. Bill Gates je na drugom mjestu s 53 milijarde. Najmlađi milijarder na svijetu je 25-godišnji Mark Zuckerberg, osnivač Facebooka, čije se bogatstvo procjenjuje na oko 4 milijarde dolara.